ธปท.ชี้พร้อมรับฟังปัญหาเอกชน
ธปท.ชี้พร้อมรับฟังปัญหาภาคเอกชน เพื่อพิจารณาดำเนินการภายใต้กรอบนโยบาย
14 มิ.ย. 2553

ธปท.ชี้พร้อมรับฟังปัญหาภาคเอกชน เพื่อพิจารณาดำเนินการภายใต้กรอบนโยบาย
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) เปิดถึงการมาเข้าพบของสภาอุตสาหกรรมแห่งประเทศไทย(ส.อ.ท.)ในวันที่ 15มิ.ย.นี้ว่า การเข้าพบหารือของส.อ.ท.น่าจะเป็นการมาเยือนเพื่อรับฟังข้อมูลการประเมินภาวะเศรษฐกิจของธปท. ซึ่งธปท.คงได้ประเมินภาวะเศรษฐกิจล่าสุด และแนวโน้มเศรษฐกิจสถาบันการเงิน เพื่อแลกเปลี่ยนความคิดเห็นกัน ถือเป็นการอัพเดทข้อมูลให้กันระหว่าง 2 หน่วยงานด้วย
“การหารือกันครั้งนี้ น่าจะเป็นการแลกเปลี่ยนความเห็นกัน เพื่อให้เศรษฐกิจเดินหน้าต่อไปได้ และได้ดูภาคเอกชนด้วยว่าเขามองภาพเศรษฐกิจอย่างไร มีอะไรเป็นอุปสรรคในการทำธุรกิจบ้าง เรายินดีรับฟังเอกชนภายใต้กรอบนโยบายที่เรามีอยู่” นายไพบูลย์กล่าว
ทั้งนี้ ก่อนหน้านี้  นายสมมาต ขุนเศรษฐ เลขาธิการ ส.อ.ท.กล่าวว่า ในวันที่ 15มิ.ย.นี้ จะเดินทางเข้าพบผู้บริหารธปท.โดยจะเสนอให้ธปท.พิจารณาคงดอกเบี้ยนโยบาย(อาร์พี)ไว้ที่ 1.25% ในปัจจุบันไปจนถึงปลายปีนี้ เพื่อช่วยเหลือต้นทุนของผู้ประกอบการภาคอุตสาหกรรมไม่ให้สูงขึ้น โดยเฉพาะธุรกิจขนาดกลางและขนาดย่อม(เอสเอ็มอี) เพราะในปัจจุบันลูกค้าจากต่างประเทศจำนวนมากบอกว่าสินค้าของไทยแพงมากเมื่อเทียบกับสินค้าจีน เวียดนาม และอินโดนีเชีย  ส.อ.ท.จึงไม่ต้องการให้ต้นทุนการผลิตเพิ่มขึ้นจากปัจจุบันไม่อยากให้ดอกเบี้ยมาเป็นอุปสรรคต่อการทำธุรกิจ